# **DECIZIA ETAPEI DE ÎNCADRARE**

## Nr. 00 din 00.11.2019

Proiect

Ca urmare a solicitării de emitere a acordului de mediu adresate de **Mirghis & Mayer SRL**, cu sediul județul Bihor, municipiul Oradea, str. Matei Corvin, nr. 290, înregistrată la APM Salaj cu nr. 4313/07.06.2019, în baza:

* în baza **Legii nr. 292/2018** privind evaluarea impactului anumitor proiecte publice şi private asupra mediului, și a
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, aprobată cu modificǎri şi completǎri prin **Legea nr. 49/2011**, cu modificările și completările ulterioare,

autoritatea competentă pentru protecţia mediului APM Sălaj decide, ca urmare a consultărilor desfăşurate în cadrul şedinţei Comisiei de Analiză Tehnică din data de 04.11.2019, că proiectul: ***Înființare carieră de exploatare a pietrei***, propus a fi amplasat în: județul Sălaj, comuna Sâg, satul Tusa, CF nr. 50868,

***nu se supune evaluării impactului asupra mediului, nu se supune evaluării adecvate şi nu se supune evaluării impactului asupra corpurilor de apă.***

Justificarea prezentei decizii:

**I. Motivele pe baza cărora s-a stabilit necesitatea neefectuării *evaluării impactului asupra mediului* sunt următoarele:**

**a).** Proiectul se încadrează în sub incidenţa Legii nr. 292/2018 privind evaluarea impactului anumitor proiecte publice şi private asupra mediului, fiind încadrat în anexa nr. 2, la pct. 2 lit. a) și pct. 3 lit. e);

- autorităţile reprezentate în comisia de analiză tehnică nu au avut obiecţii/observaţii în ceea ce priveşte proiectul în cauză;

- prezenta solicitare a fost mediatizată prin publicare anunţ în ziarul Magazin Sălăjean, afişare şi înregistrare anunţ la sediul Primăriei Comunei Sâg, precum şi la sediul şi pe pagina de internet a APM Sălaj, iar proiectul de Decizie etapă de încadrare a fost postat pe pagina de internet a APM Sălaj;

- în urma mediatizării nu au fost înregistrate observaţii/obiecţii din partea publicului privind proiectul în cauză;

- în  urma analizării caracteristicilor proiectului (mărime, producţia de deşeuri, emisii poluante, riscul de accidente), a localizării şi caracteristicilor impactului potenţial, s-a stabilit că realizarea acestuia nu va  avea  un impact semnificativ asupra calităţii factorilor de mediu;

**b) Caracteristicile proiectului:**

***b1) dimensiunea şi concepţia întregului proiect:*** Proiectul prevede executarea lucrărilor specifice de exploatare a rocilor în carieră.Terenul pe care se dorește implementarea proiectului are o suprafata de 44.500 mp (0,0445 km2), și este cuprins în CF nr. 50868. Conform Certificatului de Urbanism nr. 8 din 21.05.2019, eliberat de comuna Sâg, terenul aflat în extravilanul localității Tusa are categoria de folosință fâneață. Proprietarul terenului este Mirghiș Ioan Marinel. Activitatea propusă v-a consta în exploatarea rocilor sedimentare - sisturi argiloase cafenii, marno-calcare, conglomerate, calcare dolomitice, în zona Dealul Pleș, comuna Sâg, prin lucrări miniere de suprafață – Carieră de piatră - agregate minerale. Terenul este situat în apropierea unui vârf de deal, între cotele 760,25 m și 858,54 m. Pentru a putea ajunge la amplasament, este necesar să se reamenajeze până la amplasament, pe o lungime de 4 km, drumul comunal existent, deviație de stânga a drumului județean 191D Vânători - Nușfalău. Acest drum aparține Comunei Sâg, iar societatea deține acceptul acesteia de a-l utiliza. Programul de lucru se va desfăşura cca. 190 zile pe an, 10 ore pe zi. Perioada de extracţia a marno-calcare, conglomerate, calcare dolomitice pentru acest perimetru este estimată la 35 de ani, din care perioada de deschidere a carierei este de 4 luni. Metoda de exploatare aplicată va fi în trepte descendente. Rezerva evaluată de agregate minerale are un volum de 1.500.000 t, din care în primul an se vor exploata cca. 80.000 t.

Coordonate Stereo 70 perimetrul Dealul Pleș:

|  |  |  |
| --- | --- | --- |
| **Pct.** | **X** | **Y** |
| 11 | 328337,41 | 614303,62 |
| 12 |  |  |
| 13 |  |  |
| 14 |  |  |
| 15 |  |  |

Prima etapă a procesului tehnologic constă în demararea lucrărilor propriu - zise de exploatare a argilei.

Această etapă este cuprinde mai multe faze:

* Lucrări de deschidere
* Lucrări de pregătire a frontului de lucru
* Lucrări propriu-zise de exploatare
* Transport producție

**Lucrări de deschidere:**

Lucrările de deschidere constă din amenajarea drumului de acces și execuție lucrări în interiorul carierei. Drumul de acces va fi supus periodic unor lucrări de intreținere: nivelare, pietruire și întreținere rigole de scurgere a apelor pluviale. Drumul va avea un singur sens de circulație.

Tot la deschiderea carierei se va realiza bornarea perimetrului acesteia, conform Fișei de localizare a perimetrului.

**Lucrări de pregătire a frontului de lucru:**

Lucrările vor fi următoarele: realizarea zonei tehnice aferente organizării de șantier din carieră. Se vor amplasa pe o platformă betonată în suprafață de 200 mp, 2 containere marine, un cort industrial, un container birou și un container pentru vestiar angajați. Pe platforma betonată se va amplasa un rezevor metalic cu capacitatea de 8000 l, cu cuvă de retenție metalică pentru stocarea motorinei. Platforma va fi dotată de asemenea cu spațiu organizat – zone separate cu plasă de sărmă, un container de 120 l gunoi menajer.

Lucrările de pregătire constă din următoarele faze succesive:

* + - 1. decopertarea solului vegetal și stocarea acestuia într-un depozit separat;
      2. decopertarea sterilului din acoperișul stratului de util si depunerea acestuia în zonele exploatate (haldare interioară). Sterilul are grosime variabilă de 0,1-0,5 m formată din argilă galbenă sau roșie cu bucăți de conglomerate.

Lucrările de decopertare se vor executa în avans față de lucrările de exploatare și vor include excavarea și perforarea de găuri de mină și împușcarea acestora.

Solul fertil și roca oxidată au în perimetrul Dealu Pleș o grosime variabilă de 0,1÷0,5 m. Volumul de sol vegetal și rocă oxidată-steril necesar a se disloca pe perioada permisului de exploatare pentru pregătirea celor 1.500.000 tone total (80.000 t în primul an), marno-calcare, conglomerate, calcare dolomitice este de circa 13.000 mc.

Depozitarea materialelor rezultate se va realiza selectiv. Solul vegetal îndepărtat cu buldoexcavatorul, va fi depozitat temporar în halda amplasată în zona vestică a perimetrului, la intrarea în carieră, în zona de aval, pentru a fi utilizat la final la reconstrucția ecologică.

Cantitatea de steril rezultată este de circa 22.000 t ce va fi haldat pe o suprafață de 1.200 mp, cu înălțimea haldei rezultate va fi de 11-12 m. Cantitatea de sol vegetal este de circa 5300 t, sol ce va fi haldat în aceeași haldă cu sterilul, dar distinct pentru a putea fi reutilizate în cadrul procesului de refacere a amplasamentului. Coordonate Stereo 70 ale haldelor:

Coodonate STEREO 70 centru Halda zona steril:

X - 614067 Y - 328734

Coodonate STEREO 70 centru Halda zona sol vegetal:

X - 614063 Y - 328744

Lucrările de decopertare, îndepărtarea solului vegetal și a rocilor sterile - rocilor oxidate se vor realiza progresiv, pe măsura avansării lucrărilor în carieră.

Decopertarea zăcământului se va face prin tăiere împingere cu buldozerul având în vedere că grosimea loessului este mai mica de 1,00 m.

Lucrările de pregătire aferente treptelor în lucru vor consta de asemenea din săparea unor scarpe cu lățimea minimă de 5 m, care vor face legătura între lucrările de deschidere (drumuri de acces) și treptele de exploatare, decaparea solului vegetal și decopertarea zăcământului.

Săparea scarpelor, platformele de atac ale fiecărei trepte este necesară pentru a se crea frontul de lucru ce va servi la evacuarea producției de la nivelul fiecărei trepte.

Platformele de atac de la nivelul treptelor se vor executa prin derocare cu explozivi plasați în găuri de sondă sau găuri de mină forate descendent sau orizontal. Începerea lucrărilor de amenajare a platformelor se va face din punctul de intersecție al lucrărilor de deschidere și curba de nivel corespunzătoare treptei.

Tehnologia de săpare cu găuri de mină în etapa pregătitoare constă din perforarea de găuri descendente și/sau orizontale cu lungimi ce depind de geometria frontului de lucru. Încărcătura de exploziv va fi de de tip ANDO-V si ANDO EV, care vor fi introduși în gauri de minare executate cu instalatia de foraj de tipul Bohler-Lafette, iar burarea se face cu argilă sau argila nisipoasă pe o lungime reprezentând o treime din lungimea găurii, dar nu mai mică de 0,6 m. Împușcarea se face electric.

Conducerea lucrărilor de puşcare va avea în vedere următoarele:

* evitarea subdimensionării parametrilor de împuşcare;
* întrucât viteza şi direcţia vântului influenţează semnificativ mărimea suprapresiunii aerului, se va evita pe cât posibil efectuarea lucrărilor de puşcare atunci când vântul suflă înspre zonele în care se află construcţii – direcția nord-nord-est de amplasament – localitatea Tusa;
* trebuie evitată efectuarea de lucrări de împuşcare dimineaţa devreme sau seara, atunci când posibilele inversiuni de temperatură pot amplifica unda de şoc aeriană;
* se va evita detonarea în aceeaşi repriză a frontului împreună cu încărcăturile explosive de la derocarea secundară;
* se va limita pe cât posibil lungimea subadâncimii găurilor de sondă, mărimea acesteia înfluenţând în mod semnificativ valoarea vitezei de oscilaţie;

**Lucrări de exploatare:**

Metoda de exploatare aplicată este "cu trepte drepte descendente" cu următoarele elemente geometrice ale treptelor:

* înălțime treaptă 15,0 m;
* lățime treaptă 15,0 m;
* unghiul de taluz 65-70°;

Sensul de avansare a frontului este pe înclinarea stratului est-vest. Tehnologia de lucru utilizată va consta din:

* perforarea găurilor de minare cu ajutorul instalației de foraj;
* încărcarea găurilor cu explosiv (burarea);
* împușcarea găurilor;
* spargerea supragabariților în carieră cu baros sau explosivi;
* încărcare mecanică și transport la concasare/sortare;
* transport la beneficiari;

Lucrările de exploatare vor consta în:

* derocarea rocii prin perforare de găuri de mină și împușcarea acestora;
* extragerea materialului util de la nivelul treptelor de exploatare cu două excavatoare + un încărcător cu cupă de 1,2-1,5 mc;
* concasarea cu concasor mobil cu fălci cu capacitatea de 150 t/oră prevăzut cu o bandă trnsportoare (650x12) pentru transportul agregatelor minerale concasate la stația de sortare;
* sortarea materialului concasat cu o stație mobilă de sortare dotată cu: vibrator cu suprafața de 3 mp; o singură sită cu ochiuri unde se realizeză presortarea uscată; ciur vibrator dotat cu trei site; 3 benzi transportoare cu lungimea de (500x12);

Ținând cont de condițiile de zăcământ din zona perimetrului Dealu Pleș activitatea de extracție se va face prin crearea elementelor geometrice proiectate ale microcarierei (treptelor), avansarea se va realiza din aval spre amonte, aproximativ perpendicular pe curbele de nivel.

În aceste condiții perimetrul de exploatare va fi continuat până la cota maximă de adâncime de 290 m prin perforarea și împușcarea masivului.

Pentru eliminarea unor fenomene de subminare și pentru asigurarea stabilității masivului, la proiectarea modelului carierei și a parametrilor geometrici ai fiecărei trepte s-au avut în vedere caracteristicile fizico-mecanice ale rocilor, efectele seismice generate de tehnologia de derocare și de traficul rutier, rezultând următoarea geometrie a carierei:

* înălțime maximă treaptă: 15,0 m
* lățime bermei:
  + - * 1. de lucru: 15,0 m
        2. de transport: 6,0 m
        3. de siguranță: 3,0 m
* unghiul de taluz al treptei de lucru: 65-70°
* unghi de taluz general: 60°

Pentru scurgerea apelor se va respecta panta bermelor de minim 7 ‰.

**Transport producție:**

Transportul producției extrase și/sau concasate se va face cu autobasculante 8x4 de 16 și 24 tone direct la beneficiari situați la 35-100 km. Transportul se poate realiza fie cu cele 6 autobasculantele 8x4 ce aparțin societății fie cu mijloacele de transport ale beneficiarilor. Parcul auto al societății este aferent tuturor punctelor de lucru ale acesteia. Cele 6 autobaculante 8x4 de 16-24 t la finalul fiecărei zile sunt garate la sediul social al societății din Oradea.

**Refacerea amplasamentului:**

Procesul de reconstrucţie ecologică a amplasamentului va consta din:

* rambleerea golurilor de exploatare rămase în urma unui front de lucru (maximum 2000 mp), operaţie efectuată concomitent cu atacarea următorului front de extracţie;
* nivelarea terenului şi acoperirea suprafeţei respective cu un strat de sol vegetal, de circa 15 cm, va necesita circa 2 luni, pentru fiecare perimetru atacat;
* refacerea covorului vegetal pe întregul amplasament;

Pentru demararea lucrărilor menționate nu este necesară o organizare nouă de șantier întrucât societatea deține pe terenul aferent perimetrelor învecinate de exploatare dotările specifice necesare desfășurării lucrărilor.

Lucrările de refacere a amplasamentului în zona afectată de execuţia investiţiei vor consta din:

* îndepărtarea de pe amplasament a eventualelor stocuri de materii prime şi materiale auxiliare;
* îndepărtarea eventualelor deșeuri, generate pe amplasament;
* îndepărtarea tuturor materialelor periculoase, dupa caz;
* îndepărtarea structurilor aferente perioadei de şantier, cu garantarea protecției mediului;
* utilizarea pământului excavat în perioada realizării lucrărilor pentru nivelarea terenului şi amenajarea spaţiilor verzi;

**b2)** ***cumularea cu alte proiecte existente şi/sau aprobate:*** nu este cazul;

**b3)*utilizarea resurselor naturale, în special a solului, a terenurilor, a apei şi a biodiversităţii***:

În procesul tehnologic nu se va utiliza apă, apa potabilă necesară personalului muncitor se va asigura prin distribuția zilnică a apei îmbuteliate.

***Alimentare cu apă în scop igienico – sanitar:*** Qzi max=0,12 mc/zi va fi asigurată din surse locale și înmagazinată în două cubicare cu V=1 mc fiecare.

***Evacuarea apelor uzate menajere:*** Qzi max=0,12 mc/zi – apele uzate menajere vor fi colectate într-un bazin vidanjabil etanș cu V=6 mc. Aceste ape vor fi transportate periodic la cea mai apropiată stație de epurare autorizată, conform unui contract încheiat de beneficiar cu o unitate specializată.

***Evacuarea apelor meteorice:*** Qpl=60,42 l/s, se va face într-un decantor cu două compartimente săpate în teren natural, amplasat la marginea carierei la cea mai joasă cotă. Va fi realizat un șanț de gardă, care va conduce apele pluviale spre decantorul cu V=2 mc. După decantare apele pluviale vor fi descărcate în rețeaua hidrografică locală.

**b4)** ***cantitatea şi tipurile de deşeuri generate/gestionate:*** Gestionarea deșeurilor, atât pe timpul execuției cât și în perioada de funcționare se va realiza conform Legii nr. 211/2011(r1) privind regimul deşeurilor, cu modificările ulterioare.

În perioada de execuţie a proiectului și după realizarea proiectului vor rezulta deşeuri care, vor fi colectate selectiv și se vor valorifica/elimina numai prin operatori economici autorizați.

**b5)** ***poluarea şi alte efecte negative:*** se vor respecta limitele prevăzute de normele în vigoare. *Având în vedere că titularul proiectului a prevăzut măsuri și condiții pentru emisii în atmosferă, gestionarea deșeurilor rezultate, ocuparea de teren, astfel realizarea proiectului va conduce la efecte negative nesemnificative atât pe durata proiectului cât și după realizarea lui.*

**b6)** ***riscurile de accidente majore şi/sau dezastre relevante pentru proiectul în cauză, inclusiv cele cauzate de schimbările climatice, conform informaţiilor ştiinţifice:*** nu este cazul, proiectul nu intră sub incidenţa legislaţiei privind controlul activităţilor care prezintă pericole de accidente majore în care sunt implicate substanţe periculoase;

**b7)*riscurile pentru sănătatea umană - de ex., din cauza contaminării apei sau a poluării atmosferice:***

Se vor lua toate măsurile necesare să fie respectate toate prevederile legilor în vigoare, atât pe timpul execuției lucrărilor, cât și pe timpul funcționării construcției.

***Măsuri pentru protecția factorilor de mediu:***

* organizarea de șantier nu va fi amplasată în apropierea cursurilor de apă și nici în apropierea zonelor de protecție sanitară sau a sondelor de apă geotermală;
* platformele de lucru și suprafețele de depozitare vor fi prevăzute cu șanțuri și/sau rigole pereate pentru colectarea și evacuarea apelor pluviale; în vederea reducerii turbidității apelor de suprafață și pentru a evita ca particule fine să fie evacuate pe terenurile din vecinătate și să influențeze morfologia terenurilor, apele pluviale colectate vor fi preepurate în decantoare care vor fi periodic curățate, iar nămolul va fi transportat la cea mai apropiată stație de epurare;
* reziduurile din șantier vor fi îndepărtate manual sau mecanizat de pe pneurile echipamentelor și utilajelor la iesirea din șantier în puncte de curățire special amenajate;
* în afara depozitelor de materiale și a celor de deșeuri prevăzute în proiect, nu se vor folosi alte suprafețe pentru amplasarea materialelor de construcție și a deșeurilor;
* platforma destinată organizării de şantier va fi balastată, pietruită sau solul va fi stabilizat cu var;
* deşeurile rezultate pe perioada de construcţie (menajere şi tehnologice) se vor colecta și depozita temporar în locaţii şi în recipiente adecvate şi vor fi eliminate sau valorificate prin firme specializate şi autorizate;
* vor fi utilizate doar mijloace de transport și utilaje corespunzătoare normelor tehnice din domeniu, astfel încât să fie prevenite deversările de combustibil sau de ulei de la motoarele acestora;
* pentru reducerea emisiilor atmosferice, pulberilor fine de praf, zgomotelor şi vibraţiilor se va evita supraturarea motoarelor autovehiculelor de transport pe amplasamentul organizării de şantier;
* se vor utiliza pe cât posibil echipamente cu un nivel redus de zgomot;
* lucrările de întreținere și eventualele reparații necesare mijloacelor de transport și utilajelor de lucru nu se vor executa în cadrul organizării de șantier ci la firmele autorizate;
* vor fi respectate prevederile din fișele de securitate ale substanțelor periculoase privind depozitarea, manipularea, transportul și utilizarea, iar personalul care utilizează materialele în cauză va fi instruit corespunzător pentru o gestionare eficientă a riscurilor;

Se vor respecta în totalitate lucrările necesare organizării de șantier.Lucrările de ***organizare de șantier*** privesc de lucrări pregătitoare realizării lucrărilor: se vor amenaja suprafețe de teren, în vederea unei bune desfășurări a activității de execuție.

*-* în momentul începerii execuției lucrărilor, execuntantul împreună cu responsabilul din partea beneficiarului, vor stabili o locație pentru depozitarea materialelor de execuție a lucrărilor;

*-* impactul asupra mediului în perioada organizării de șantier va fi temporar, după realizarea investiției se va reda terenul la starea inițială;

*-* sursele de poluanți în perioada organizării de șantier vor fi: utilajele și mașinile care vor ajuta la realizarea investiției. Acestea vor produce noxe nesemnificative din punct de vedere a mediului, astfel nefiind necesare instalații speciale de reținere, evacuare și dispersia a poluanților în mediu.

**c). Amplasarea proiectelor:**

**c1)** ***utilizarea actuală şi aprobată a terenurilor:*** conform certificatului de urbanism nr. 8 din 21.05.2019 emis de Comuna Sâg, terenul este proprietate privată, extravilan în suprafața de 44.500 mp, identificat cu CF nr. 50868 Sâg, are categoria de folosință fâneață, conform CF și este identificat în PUG comuna Sâg ca și pășune.

**c2) *bogăţia, disponibilitatea, calitatea şi capacitatea de regenerare relative ale resurselor naturale, inclusiv solul, terenurile, apa şi biodiversitatea, din zonă şi din subteranul acesteia:*** - nu este cazul;

**c3) *capacitatea de absorbţie a mediului natural, acordându-se o atenţie specială următoarelor zone:***

* zone umede, zone riverane, guri ale râurilor: nu este cazul;
* zone costiere şi mediul marin: nu este cazul;
* zonele montane şi forestiere: nu este cazul;
* arii naturale protejate de interes naţional, comunitar, internaţional: nu este cazul;
* zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică: nu este cazul;
* zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri: nu este cazul;
* zonele cu o densitate mare a populaţiei: nu este cazul;
* peisaje şi situri importante din punct de vedere istoric, cultural sau arheologic: nu este cazul;

**d). Tipurile şi caracteristicile impactului potenţial:**

d1) importanţa şi extinderea spaţială a impactului - de exemplu, zona geografică şi dimensiunea populaţiei care poate fi afectată: - punctual pe perioada de execuţie. *Conform criteriilor stabilite la punctul b). și c).* *semnificația/importanța impactului asupra factorilor de mediu va fi minoră, nesemnificativă, iar extinderea spațială a impactului va fi locală.*

d2) natura impactului: - *redusă, pe perioada de execuţie şi funcţionare.*

d3) natura transfrontalieră a impactului: - nu este cazul; *amplasamentul proiectului nu se află în apropierea graniței cu alte țări, proiectul nu va influența calitatea aerului înconjurător al altei țări sau nu va genera emisii în ape care se genereze efecte pe teritoriul altui stat.*

d4) intensitatea şi complexitatea impactului: - va fi mică pe perioada de execuţie şi funcţionare;

d5) probabilitatea impactului - redusă, în condiţiile exploatării instalaţiilor în conformitate cu procedurile de lucru şi respectării măsurilor de reducere a impactului asupra factorilor de mediu propuse prin proiect;

d6) debutul, durata, frecvenţa şi reversibilitatea preconizate ale impactului: - perioada de expunere va fi redusă, întrucât poluanţii se vor manifesta doar pe amplasamentul unde au loc lucrări de execuţie. În perioada de execuţie a proiectului durata și frecvența impactului asupra factorilor de mediu va fi temporar și pe termen scurt. Pe măsura realizării lucrărilor şi închiderii fronturilor de lucru, calitatea factorilor de mediu afectaţi va reveni la parametrii iniţiali;

d7) cumularea impactului cu impactul altor proiecte existente şi/sau aprobate: *nu este cazul;*

d8) posibilitatea de reducere efectivă a impactului: *nu este cazul, respectarea legislației în vigoare și respectarea condițiilor din prezenta Decizie etapă de încadrare.*

**II. Motivele pe baza cărora s-a stabilit necesitatea neefectuării *evaluării adecvate* sunt următoarele:**

**-** proiectul propus **nu intră** sub incidenţa art. 28  din Ordonanţa de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare, deoarece amplasamentul proiectului nu este situat ȋn arii protejate de interes naţional, comunitar sau internațional, conform coordonatelor Stereo 70 prezentate în documentaţie;

**III. Motivele pe baza cărora s-a stabilit necesitatea neefectuării *evaluării impactului asupra corpurilor de apă* sunt următoarele:**

- proiectul propus **intră** sub incidenţa prevederilor art. 48 şi 54 din Legea apelor nr. 107/1996, cu modificările şi completările ulterioare;

- în conformitate cu decizia: *pentru proiectul propus nu este necesară elaborarea SEICA*, decizie eliberată de către Administrația Națională ”Apele Române” Administrația Bazinală de Apă Crișuri, nr. 16471/IO/02.10.2019 înregistrată la APM Sălaj cu nr. 7690/21.10.2019, decizie justificată prin următoarele: realizarea lucrărilor prezentate în proiect nu are influență asupra corpului de apă;

* Respectarea măsurilor şi condiţiilor de realizare a proiectului în conformitate cu ***Avizul de gospodărire a apelor nr. C306 din 01.11.2019,*** eliberat de A.N. Apele Române, Administrația Bazinală de Apă Crișuri;
* beneficiarul va respecta tehnologia și adâncimea de extracție cât și perimetrul de extracție, astfel încât să nu se degradeze malurile excavației și să nu se aducă prejudicii riveranilor sau altor beneficiari;
* înainte de începerea excavațiilor, perimetrul exploatării va fi marcat în teren prin bornare;
* drumurile existente vor fi folosite pe baza unor convenții scrise încheiate cu deținătorii acestora;
* se interzice depozitarea deșeurilor de orice fel de drumurile de acces la carieră sau în amplasamentul acesteia;
* lucrările de întreținere și reparații curente la utilaje, alimentarea cu carburanți și lubrefianți, se vor executa numai în incinta organizării de șantier, în locuri special amenajate, luându-se toate măsurile împotriva poluării apelor freatice;
* după terminarea exploatării carierei se vor excuta lucrări de reconstrucție ecologică prin nivelarea terenului, utilizarea sterilului depozitat, și efectuarea de plantații vegetative pentru consolidarea terenului împotriva eroziunii;

***Caracteristicile proiectului şi/sau condiţiile de realizare a proiectului:***

* Respectarea prevederilor art. 20 alin. (1) din Legea nr. 292/2018: "*În situaţia în care, după emiterea acordului de mediu şi înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea competentă pentru protecţia mediului emitentă cu privire la aceste modificări*."
* În cadrul organizării de şantier, după caz, precum şi pe durata execuţiei lucrărilor se vor lua toate măsurile necesare pentru evitarea poluării factorilor de mediu sau prejudicierea stării de sânătate sau confort a populaţiei, fiind obligatoriu să se respecte normele, standardele şi legislaţia privind protecţia mediului, în vigoare;
* Colectarea deşeurilor rezultate pe durata execuţiei lucrărilor şi depozitarea/ valorificarea acestora cu respectarea prevederilor legislaţiei privind regimul deşeurilor.
* Respectarea prevederilor actelor/avizelor emise de alte autorităţi pentru prezentul proiect.
* Respectarea prevederilor Ord. 119/2014, cu modificările ulterioare, privind nivelul de zgomot.
* Înterzicerea depozitării direct pe sol a deşeurilor sau a materialelor cu pericol de poluare.
* Conform art. 43, alin. 3-4 din anexa. nr. 5 la procedură, din Legea nr. 292/2018 *privind evaluarea impactului anumitor proiecte publice şi private asupra mediului*: (3) La finalizarea proiectelor publice şi private care au făcut obiectul procedurii de evaluare a impactului asupra mediului, autoritatea competentă pentru protecţia mediului care a parcurs procedura verifică respectarea prevederilor deciziei etapei de încadrare sau a acordului de mediu, după caz; (4) Procesul-verbal întocmit în situaţia prevăzută la alin. (3) se anexează şi face parte integrantă din procesul-verbal de recepţie la terminarea lucrărilor.
* Luarea tuturor măsurilor de prevenire eficientă a poluării, care să asigure că nicio poluare importantă nu va fi cauzată.
* Evitarea producerii de deșeuri și, în cazul în care aceasta nu poate fi evitată, valorificarea lor, iar în caz de imposibilitate tehnică și economică, luarea măsurilor pentru neutralizarea și eliminarea acestora, evitându-se sau reducându-se impactul asupra mediului.
* Prevenirea accidentelor și limitarea consecințelor acesora.
* Să supravegheze desfășurarea activității, astfel încât să nu se producă fenomene de poluare.
* Se interzice depozitarea pe amplasament de substanțe și preparate periculoase.
* Menținerea în stare de curățenie a spațiului destinat implementării proiectului, fără depozitări necontrolate de deșeuri.
* Colectarea selectivă și controlată a deșeurilor pe categorii, valorificarea celor reciclabile și eliminarea celor nerecuperabile prin firme specializate și autorizate, conform Legii nr. 211/2011 (r1) privind regimul deșeurilor, cu modificările și completările ulterioare.
* Asigurarea refacerii mediului în toată zona de implementare a proiectului.
* Se impune respectarea cu strictețe a amplasamentului, fără extinderi sau modificări ulterioare.
* În cazul producerii unui prejudiciu, titularul activității suportă costul pentru repararea prejudiciului și înlătură urmările produse de acesta, restabilind condițiile anterioare producerii prejudiciului, potrivit principiului ”poluatorul plătește”.

Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

    Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările şi completările ulterioare.

    Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

    Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

    Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

    Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

    Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediuluişi ale Legii contenciosului administrativ nr. 554/2004, cu modificările şi completările ulterioare.

Prezentul act nu exonerează de răspundere titularul, proiectantul si/sau constructorul în cazul producerii unor accidente în timpul execuţiei lucrărilor sau exploatării acestora.

**DIRECTOR EXECUTIV**

**dr. ing. Aurica GREC**

Şef serviciu Avize, Acorduri, Autorizații,

ing. Gizella Balint

Întocmit,

cons. Hajnalka Mate - György